De har samlet ruller i lange baner, dyppet dem i maling og klistret dem sammen. Fritidsklubben Solsikken har tidligere sat rekord i kørestolsrace, og efter den succes, satte de sig for endnu en rekord. Denne gang skulle det være en solsikke skabt af toiletruller. Solsikken er en fritidsklub i Frederikshavn for unge med handicaps. Fredag var de unge så klar til at præsentere mesterværket, der forhåbentlig kan tilføje endnu en rekord til fritidsklubbens CV. En repræsentant fra Børnenes Rekordbog var troppet op og efter at have talt de mange ruller – hele 1725 var der -, kunne han konstatere, at klubbens solsikke-kunstværk kunne godkendes. Nu er spørgsmålet så, om deres værk er nok til at trumfe andre projekter. Spændingen må de desværre vente lidt med at få udløst, for det bliver først afsløret, når den næste udgave af Børnenes Rekordbog kommer på gaden.

Referat:
En specialklub i Frederikshavn har skabt en kæmpe solsikke ud af toiletruller.